
ИЗВОД ИЗ ЗАПИСНИКА СА XXX РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 19.02.2024. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XXX редовна сједница Скупштине општине Теслић одржана је у понедјељак, дана 19.02.2024. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић, који је исту сазвао актом број: 01-013-5/24 од дана 12.02.2024. године.

На почетку сједнице било је присутно 25 одборника, што је омогућило легитимно и несметано доношење одлука на Скупштини. Одсутни су били одборници: Ален Сеферовић, Срђан Кљечанин, Ђорђе Гајић и Маринко Ђукић, који нису обавијестили Скупштинско руководство о разлозима свог одсуства. Поред њих, такође су били присутни: Начелник општине Теслић, Милан Миличевић, замјеник Начелника општине Теслић, Милован Станковић, начелници одјељења Општинске управе Теслић, као и представници медија. Прије него што се пређе на радни дио сједнице, предсједник СО је констатовао да је потребно усвојити два рјешења процедуралне природе:

Ад. 1. Приједлог Рјешења о утврђивању престанкa мандата одборнику Марку Тривуновићу;

Пошто није било пријављених за расправу, предсједник СО је ставио на гласање Приједлог Рјешења о утврђивању престанкa мандата одборнику Марку Тривуновићу, Рјешење је једногласно усвојено:

Гласање: ЈЕДНОГЛАСНО „ЗА“.
Ад. 2. Приједлог Рјешења о верификацији мандата одборници Тањи Маркочевић у Скупштини општине Теслић у мандатном сазиву 2020 - 2024. године;

С обзиром на то да није било пријављених за расправу, предсједник СО је ставио на гласање Приједлог Рјешења о верификацији мандата одборници Тањи Маркочевић у Скупштини општине Теслић у мандатном сазиву 2020 - 2024. године, Рјешење је једногласно усвојено: 

Гласање: ЈЕДНОГЛАСНО „ЗА“.  
Након усвојеног Приједлога Рјешења о верификацији мандата одборници Тањи Маркочевић у Скупштини општине Теслић у мандатном сазиву 2020 - 2024. године, одборница Тања Маркочевић је положила и потписала свечану заклетву, те потписала Изјаву о прихватању Етичког кодекса изабраних представника - одборника у Скупштини општине Теслић, који је СО Теслић усвојила 28.7.2023. године, а објављен је у „Службеном гласнику општине Теслић“, број 7/23.

Прије утврђивања Приједлога дневног реда, предсједник СО је ставио на расправу Извод из записника са ХХIX редовне сједнице, одржане 27.12.2023. године. Пошто није било примједби на Извод из записника са ХХIX редовне сједнице, предсједник СО је исти дао на гласање, који је једногласно усвојен:

Гласање: ЈЕДНОГЛАСНО „ЗА“ (25 одборника).

Уз предложени дневни ред који је утврђен сазивником, начелник општине је предложио сљедећу допуну дневног реда:

На основу члана 70. Пословника о раду Скупштине  општине Теслић („Службени гласник општине Теслић“, број: 4/17), Начелник општине Теслић предлаже допуну дневног реда са сљедећим тачкама: 

1. Приједлог Одлуке о измјени Одлуке о начину и условима продаје градског грађевинског земљишта непосредном погодбом на локалитету Кнежпоље;
2. Приједлог Одлуке о мрежи здравствених услуга на подручју општине Теслић;
3. Приједлог Закључка о давању сагласности за промјену цијене комуналних услуга одвоза комуналног отпада.
Синиша Гаврић – Напоменуо је да се крши Пословник о раду СО Теслић приликом уврштавања приједлога за допуну дневног реда, из разлога што као одборници нису добили образложење накнадно предложених тачака. Рекао је да се не ради ни о каквој хитности да се предложене тачке уврсте у дневни ред, а на тај начин ће се доносити незаконити акти. 
Предсједник СО је закључио расправу и ставио на гласање Приједлог дневног реда, са приједлогом за допуну дневног реда:

Дневни ред:
1. Приједлог Рјешења о утврђивању престанкa мандата одборнику Maрку Тривуновићу;

2. Приједлог Рјешења о верификацији мандата одборници Тањи Маркочевић у Скупштини општине Теслић у мандатном сазиву 2020 - 2024. године;

3. Извјештај о утрошку средстава од накнаде за финансирање заштите од пожара, а по Плану утрошка средстава, за 2023. годину;
4. Приједлог Плана утрошка средстава од накнаде за финансирање заштите од пожара у 2024. години;
5. Извјештај о реализацији подстицајних средстава у пољопривреди за 2023. годину;
6. Приједлог Програма додјеле подстицајних средстава за пољопривреду у 2024. години;

7. Извјештај о реализацији Програма утрошка средстава од накнаде за промје-ну намјене пољопривредног земљишта  у непољопривредне сврхе за 2023. годину;

8. Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2024.  годину;

9. Извјештај о реализацији Плана утрошка средстава од водних накнада за изградњу водних објеката у 2023. години;
10. Приједлог Плана утрошка средстава од водних накнада за изградњу водних објеката у 2024. години;
11. Извјештај о реализацији Плана утрошка средстава од консеционих накнада за 2023. годину;
12. Приједлог Плана утрошка средстава од концесионе накнаде за 2024. годину;

13. Приједлог Програма уређења грађевинског земљишта у 2024. години;
14. Приједлог Програма изградње инфраструктуре у 2024. години;
15. Извјештај о реализацији активности из Акционог плана за реализацију стратешких циљева Омладинске политике општине Теслић за 2023. годину;

16. Приједлог Акционог плана за реализацију стратешких циљева Омладинске политике општине Теслић за 2024. годину;

17. Приједлог Програма израде просторно - планске документације у 2024. години;
18. Извјештај о раду Скупштине општине Теслић и сталних радних тијела за период I-XII 2023. године;
19. Извјештај о раду Правобранилаштва Републике Српске – Сједиште замјеника правобраниоца у Добоју за период од 01.01.2023. до 31.12.2023. године, Општина Теслић;
20. Приједлог Одлуке о утврђивању просјечне коначне грађевинске цијене једног квадратног метра корисне површине стамбеног и пословног простора из 2023. године;
21. Приједлог Одлуке о утврђивању просјечно остварене накнаде за трошкове уређења градског грађевинског земљишта, за 2024. годину; 
22. Приједлог Одлуке о утврђивању просјечно остварених јединичних цијена радова комуналне и друге јавне инфраструктуре;
23. Приједлог Одлуке о утврђивању просјечно остварене цијене трошкова припремања градског грађевинског земљишта, за 2024. годину;
24. Приједлог Одлуке о измјени Одлуке о начину и условима продаје градског грађевинског земљишта непосредном погодбом на локалитету Кнежпоље;
25. Приједлог Одлуке о мрежи здравствених услуга на подручју општине Теслић;
26. Приједлог Одлуке о утврђивању економске цијене услуга Јавне предшколске установе Дјечји вртић ,,Палчић“ Теслић за 2024. годину;
27. Приједлог Закључка о давању сагласности за промјену цијене комуналних услуга одвоза комуналног отпада;
28. Кадровска питања:
а) Приједлог Рјешења о разрјешењу члана Комисије за заштиту околине, културног и природног насљеђа;

б) Приједлог Рјешења о именовању члана Комисије за заштиту околине, културног и природног насљеђа; 
29. Одборничка питања;
30. Разно.
Приједлог дневног реда је усвојен са:

Гласање: 17 „ЗА“, 8 „ПРОТИВ“, 0 „УЗДРЖАНИ“.

Предсједник СО је искористио своје право по Пословнику о раду СО Теслић, те ће се прво разматрати тачка број 19. (Извјештај о раду Правобранилаштва Републике Српске – Сједиште замјеника правобраниоца у Добоју за период од 01.01.2023. до 31.12.2023. године, Општина Теслић).

Ад. 19. Извјештај о раду Правобранилаштва Републике Српске – Сједиште замјеника правобраниоца у Добоју за период од 01.01.2023. до 31.12.2023. године, Општина Теслић;
Уводно излагање је изнио Стојан Радић, замјеник правобраниоца - Сједиште замје-ника правобраниоца у Добоју.
Милован Станковић – „Правна служба Општинске управе Теслић је до краја анализирала овај Извјештај и морам да кажем да има одређених примједби, не само примједби везаних за извјештај, већ и генералних примједби везаних за функционисање правобранилаштва када је у питању заступање Општине Теслић у свим поступцима. У конкретном случају сугерисали су ми да код давања мишљења, на предзадњој страници, под редним број два, гдје стоји сљедеће: 'У случају прометовања земљишта са предузећем „Славуљица петрол“, дато је правно ваљано мишљење.' Сада код себе имам Мишљење правобранилаштва које смо добили 02.03.2023. године, гдје стоји да није правно ваљан предложени нацрт уговора и нисмо добили позитивну сагласност. У том дијелу предлажем да се изврши корекција Извјештаја. Друга ствар која ми је сугерисана јесте питање функционисања правобранилаштва у свим парничним поступцима. (...) Трећа ствар која је врло интересантна, а која је ескалирала у посљедње двије-три године на подручју Оштине Теслић, јесте ситуација у којој имамо пресуде Врховног суда, гдје је пресуђено да одређени привредни субјекти, који су тражили да се право кориштења претвори у право власништва, имамо пресуде Врховног суда, пресуде највише правне инстанце, гдје је Врховни суд рекао да се не може одређена некретнина, односно да се право кориштења над неком некретнином не може претворити у право власништва. Ми имамо ситуацију да редовно те поступке губимо. Ријеч је о некретнинама које има карактер пољоприведног земљишта, шумског земљишта или чак задружног земљишта. Најеклатантнији примјер јесте случај ЗТЦ „Бања Врућица“ Теслић, гдје има пресуда Врховног суда, била расправа код надлежне републичке управе за имовинско правне и геодетске послове, изостало присуство правобранилаштва и има правна могућност да се даље води поступак, геодетска управа не знам из којих разлога, иако је имала у рукама пресуду Врховног суда, укњижи то на привредно друштво ЗТЦ „Бања Врућица“. Ријеч је о пољопривредном и шумском земљишту, гдје нема никакве теоријске могућности да се то уради. Други случај је приликом продаје у стечајном поступку предузећа фабрике горњег дијела обуће. У том поступку правобранилаштво је заступало Републику Српску и након спроведеног поступка имамо ситуацију данас да пут који води кроз Жарковину према Витковцима је укњижен на купца који је купио фабрику горњег дијела обуће. Ми нисмо били у прилици да било шта радимо, једино што нам је преостало јесте да од Републичке управе за геодетске и имовинско правне послове тражимо поновљени поступак надзора. Нажалост, добили смо извјештај да је све урађено по закону. (...) Трећи случај је везан за земљиште код старог гробља, гдје је спроведен процес трансферисања земљишта у процедури док је већ вођен поступак пред Врховним судом, док је исходована пресуда Врховног суда да се не може претворити пољопривредно земљиште из статуса права кориштења у статус права власништва. У међувремену, „Промтес“ је то земљиште трансферисао на друго предузеће и продаје га. Ниједног момента правобранилаштву није било ни у подсвијести потреба да код надлежних судова стави заштитну мјеру за располагање док се не заврши спор. Ми смо у задњих годину дана били присиљени да ангажујемо адвокате на подручју Општине Теслић у неким споровима, да им платимо њихове услуге и да буквално дамо правобранилаштву правне документе да их они пренесу на меморандум и дају у процедуру. (...) Мислим да овај Извјештај треба кориговати, на Скупштини је да ли ће исти усвојити или не. Мислим да је потребно да се изгласа сљедећи закључак:
З А К Љ У Ч А К
1. Скупштина општине Теслић захтијева од Правобранилаштва Републике Српске – Сједиште замјеника правобраниоца у Добоју да приликом достављања захтјева за изјашњење по предметима који се воде код надлежних правосудних органа у цијелости спроведе припремне радње у складу са чланом 19. Закона о правобранилашту, а које подразумијева давање стручног мишљења за предузимање конкретних радњи и поступања у сваком предмету.

2. Скупштина општине Теслић захтијева од Правобранилаштва Републике Српске – Сједиште замјеника правобраниоца у Добоју да коригује извјештај у вези са Мишљењем правобранилаштва које је достављено Општини Теслић, а везано је за предмет „Славуљица Петрол“ д.о.о. Теслић.

3. Овај закључак објавити у „Службеном гласнику oпштине Теслић“. 

Стојан Смиљанић – „Мислим да Правобранилаштво РС као правни заступник Општине Теслић у брањењу интереса саме Општине једноставно није довољно добро радило на заштити самих интереса Општине Теслић. Као такав, сам Извјештај не може добити позитивну оцјену и Клуб одборника СДС-а неће подржати овај извјештај правобранилаштва“.
Предсједник СО је дао паузу од пет минута ради конципирања закључка. (10:30)

Засједање СО Теслић је настављено у 10:51. Предсједник СО је ставио на гласање Извјештај о раду Правобранилаштва Републике Српске – Сједиште замјеника правобраниоца у Добоју за период од 01.01.2023. до 31.12.2023. године, Општина Теслић, Изјештај није усвојен:

Гласање: 8 „ЗА“, 0 „ПРОТИВ“, 17 „УЗДРЖАНИ“.

Пошто није било пријвљених за расправу, предсједник СО је дао на гласање Приједлог Закључка, којег је предложио Милован Станковић, замјеник Начелника општине Теслић:

З А К Љ У Ч А К
1. Скупштина општине Теслић захтијева од Правобранилаштва Републике Српске – Сједиште замјеника правобраниоца у Добоју да приликом достављања захтјева за изјашњење по предметима који се воде код надлежних правосудних органа у цијелости спроведе припремне радње у складу са чланом 19. Закона о правобранилашту, а које подразумијева давање стручног мишљења за предузимање конкретних радњи и поступања у сваком предмету.

2. Скупштина општине Теслић захтијева од Правобранилаштва Републике Српске – Сједиште замјеника правобраниоца у Добоју да коригује извјештај у вези са Мишљењем правобранилаштва које је достављено Општини Теслић, а везано је за предмет „Славуљица Петрол“ д.о.о. Теслић.

3. Овај закључак објавити у „Службеном гласнику oпштине Теслић“. 

Предложени закључак је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 3.
Извјештај о утрошку средстава од накнаде за финансирање заштите од пожара, а по Плану утрошка средстава, за 2023. годину;
Александар Шакановић – „У Извјештају нема ништа спорно, јер су децидно урађене ствари по свим законским нормама и регулативама и средства су трошена намјенски како је наведено у Извјештају. (...) Похвалио бих и набавку новог теренског возила које ће служити у вишенамјенске сврхе, а циљ Територијално ватрогасно-спасилачке јединице Теслић и Општинске управе Теслић треба да буде осавремењавање опреме.“ Сублимирајући наведено, рекао је да ће Клуб одборника СДС-а у потпусности подржати овај Извјештај.
Предсједник СО је дао на гласање Извјештај о утрошку средстава од накнаде за финансирање заштите од пожара, а по Плану утрошка средстава, за 2023. годину, Извјештај је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 4.
Приједлог Плана утрошка средстава од накнаде за финансирање заштите од пожара у 2024. години;
Стојан Смиљанић – „У предложеном плану видимо како је таксативно наведено како ће се средства утрошити, а посебне похвале за тачку број 7., гдје  се планира Израда пројектне документације и суфинансирање прве фазе изградње новог ватрогасног дома, који ће у будућности ријешити многе проблеме са којима се ватрогасна јединица сусреће, а првенствено у приступу главној саобраћајници приликом изласка на терен.“
Младен Ђурић – „Захвалио бих се командиру Територијалне ватрогасно-спасилачке јединице Теслић на домаћинском и људском односу према материјалним вриједностима, а и људским ресурсима. Знамо добро колико нам значи добро опремљена и оспособљена ватрогасна јединица. Свакако ће овај План за 2024. годину имати моју подршку. Осим Територијалне ватрогасно-спасилачке јединице Теслић, постоји још једна служба на територији Општине Теслић која ради 24 сата дневно 365 дана у години и која има за циљ спасавање људских живота, а то је Служба хитне медицинске помоћи у склопу ЈЗУ Дом здравља „Свети Сава“ Теслић. Као и ватрогасни дом, хитна медицинска помоћ има сличне проблеме у свом раду, првенствено се односи на приступну саобраћајницу, возила и мобилност и возила и радника.“
Предсједник је ставио на гласање Приједлог Плана утрошка средстава од накнаде за финансирање заштите од пожара у 2024. години, План је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 5.
Извјештај о реализацији подстицајних средстава у пољопривреди за 2023. годину;
Уводно излагање је изнио Борислав Тешић, начелник Одјељења за привреду и пољопривреду.

Синиша Гаврић – „Сматрам да су подаци који су наведени у овом извјештају фризирани и тражим да СО Теслић испред Клуба одборника СНСД-а донесе закључак у циљу провјеравања записника комисије. Исто тако, као друштвено морално одговорна политичка организација, ми ћемо на нашем сајту објавити списак oсоба који су добиле подстицаје. Mи сматрамо да на овај начин једна политичка организација себи купује политичке поене. Одговорно тврдим да поједина лица овдје наведена, немају ни кукуруза толико засијаног, ни оваца, нити толико музних грла који је наведен у Извјештају. Oво је фризиран извјештај и то се зна по млијеку које иде са подручја Општине Теслић и да је то нетачан податак. Сиугрно ћемо као политичка организација инсистирати на томе да се испита да ли је било злоупотреба.“ 
Стојан Смиљанић – „Ја бих похвалио рад одјељења у име Клуба одборника СДС-а и захвалио се Општинској управи Теслић што користи своје могућности да што је више могуће, максимално издвоји на улагања у пољопривреду.“ (...)
Александар Шакановић – „Не вјерујем да постоји икаквих неправилности, али најбоље да то испита Комисија са Начелником Одјељења за привреду и пољопривреду. Уколико има одређених неправилности, требало би се то исправити. (...) Оно што бих посебно истакао јесте напор Општинске управе Теслић заједно са надлежним одјељењем у смислу изградње једног великог пројекта који треба ове године да се заврши, а ради се о откупној станици на Ланари. Ту је Општинска управа у сарадњи са УНДП-ом и уложила велика новчана средства, негдје око 350.000,00 КМ и то треба да буде једна смјерница, једна олакшцица када су у питању пољопривредни произвођачи.“ (...)
Миодраг Цвијић – „Драго ми је да се тако велика средства издвајају за пољоприреду, а похвалио бих увођење нове ставке, која није била раније, а ради се о заштити усјева од дивљачи, поготово кукуруза. Извјештај је по мом мишљењу коректно сачињен и сви људи из мог краја које познајем и који се баве пољопривредом су добили подстицај.“

Синиша Китић – „Изузетно ми је драго што су добили подстицај сви људи који су аплицирали. Знамо да то пољопривредницима није довољно, али добро је да им Општина бар мало помогне. (...)
Радислав Ђурић – „Пола људи који су поменути у Изјештају и који су добили подстицај не заслужују га, а прошле године сам исто коментарисао да одређен број људи не заслужује подстицај. Подстицај добијају само људи из СДС-а, а тиме финансирате изборе. Био сам члан Комисије прије три године када је била формирана и тада је све било одрађено како треба. Предлажем да опет формирамо комисију и да обиђемо макар 20 људи и да се увјеримо да ли ти људи имају услове за подстицај.“
Срђан Долић – „Поднесено је 230 пријава за подстицаје и сви су добили подстицај, нико није одбијен. Свако има право да се пријави за подстицај, без обзира на политичко или друго увјерење. Извјештај је у потпуности коректан и уопште не служи у политичке сврхе“.
Синиша Гаврић (криви навод) – „Укупан број поднесених захтјева је био 230, а 198 лица је добило подстицај, из чега се може закључити да нису сви добили подстицај који су предали захтјев.“
Борислав Тешић – „Пољопривредни произвођач који је комерцијалног типа остварује право на 100% износ, што значи да има загарантован износ одређеног подстицаја у оквиру одређене пољопривредне производње за који се стиче право подстицаја. Ако је тo максимум 1.000,00 KM, добија наведени износ, а ко је имао преко тога, не може добити више од 1.000,00 КМ без обзира на износ онога што производи и без обзира на површину. Ако је некомерцијално газдинство, онда добија 70% од пуног износа, односно 700,00 КМ. Када је у питању производња млијека, произвођач има право да поднесе захтјев по два основа. То су захтјеви за подстицање у прооизводњи млијека и за суфинансирање у области осјемењавања и млијечних картона. У другом дијелу, подстицај се може остварити максимално до 500,00 КМ. Кад се све то сабере, максималан износ је 3.200,00 КМ ако су у питању комерцијална газдинства, а ако су некомерцијална газдинства, онда се подстицај за комерцијална газдинства множи са 70%.“ (...)
Пресједник СО је ставио на гласање Извјештај о реализацији подстицајних средстава у пољопривреди за 2023. годину, Извјештај је усвојен са:

Гласање: 17 „ЗА“, 8 „ПРОТИВ“, 0 „УЗДРЖАНИ“.

Предсједник је ставио на гласање приједлог одборника Радислава Ђурића, да се формира  Комисија везано за подстицаје у пољоприведи, приједлог није прихваћен:

Гласање: 8 „ЗА“, 0 „ПРОТИВ“, 17 „УЗДРЖАНИ“.

Ад. 6.
Приједлог Програма додјеле подстицајних средстава за пољопривреду у 2024. години;
Борислав Тешић – „На страни 5. Приједлога Програма, тачка е) Подстицај у производњи меда, има једна техничка грешка, гдје стоји да право на подстицај у производњи меда могу остварити пољопривредни произвођачи уколико посједују минимално 50 друштава пчела и Рјешење о регистрацији пчелињака. Треба да стоји 30 умјесто 50 друштава.“
Синиша Гаврић – „Прије разматрања Приједлога Програма било је потребно да се одборницима достави Извјештај о спроведеној Јавној расправи, тако стоји у члановима 137. и 138. Пословника о раду СО Теслић. Зашто се крши Пословник о раду ако приједлог није претрпио никакве суштинске промјене од нацрта.“

Стојан Смиљанић – „Општина Теслић је једна од ријетких у окружењу која редовно и сваке године улаже у подстицаје у пољопривреди. Наравно, сретни би били да се за подстицаје за пољопривреду издвајају и већа средства. Трудићемо се да у будућности дође до повећања ових средстава, првенствено због људи којима је бављење пољопривредом примарна радна активност.“ (...)
Предсједник СО је дао на гласање Приједлог Програма додјеле подстицајних средстава за пољопривреду у 2024. години, Програм је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 7. Извјештај о реализацији Програма утрошка средстава од накнаде за промјену намјене пољопривредног земљишта  у непољопривредне сврхе за 2023. годину;
Пошто није било пријављених за расправу, предсједник СО је ставио на гласање Извјештај о реализацији Програма утрошка средстава од накнаде за промјену намјене пољопривредног земљишта  у непољопривредне сврхе за 2023. годину,  Извјештај је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.
Ад. 8.
Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2024.  годину;
С обзиром на то да није било пријављених за расправу, предсједник СО је ставио на гласање Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2024.  годину, Програм је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 9.
Извјештај о реализацији Плана утрошка средстава од водних накнада за изградњу водних објеката у 2023. години;
Александара Шакановић – „Планирани инос у овом Извјештају је планиран у скоро стопостотном износу и од тог новца утрошено је за постојећу реконструкцију водовода у Блатници. Као што сам и рекао на једној од предходних сједница СО Теслић, наш заједнички циљ у наредном периоду треба да буде то да се ради на проширивању водозахвата, гдје год је то могуће. Пратећи тренд претходни период кроз FISHE пројекат и изградњу друге висинске зоне према Чечавском крају, Општина Теслић је показала да је у стању да ради велике пројекте, али се увијек јави потреба за неким додатним стварима. Ако узмемо у обзир да је 1/3 Општине тренутно покривена градским водоводом, увијек постоји та потреба за њеним проширењем и надам се да ћемо убудуће имплементирати много пројеката када је у питању водоснадбијевање.“
Младен Ђурић – „Драго ми је да се средства од водних накнада намјенски троше и надам се да ћемо моћи на овај начин да одржимо и друге локалне водоводе, као што су водовод у Младиковинама, Витковцима. Надам се да ће нам у будућности проширење филтер станице у Студенцима дати могућност да све те водоводе једног дана пркључимо великом градском водоводу и на тај начин обезбиједимо снадбијевање здравствено исправном водом и руралних подручја.“
Предсједник СО је ставио на гласање Извјештај о реализацији Плана утрошка средстава од водних накнада за изградњу водних објеката у 2023. години, Извјештај је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 10. Приједлог Плана утрошка средстава од водних накнада за изградњу водних објеката у 2024. години;
Радислав Ђурић – „Желио бих да овдје изнесем један проблем у Блатници. Урађена је реконструкција водовода и базена и то подржавам, али се послије десио проблем који морамо да ријешимо. Када се урадио нови базен и пустио у погон, десило се то да је повећан притисак и сваких седам до десет дана пуцају цијеви по Блатници. Овом проблему се треба прићи веома озбиљно, да се сагиледа стање и пронађе начин да се то уради. (...)

Милован Станковић – „Упознати смо са проблемом у Блатници, а оно што ме стварно изненадило јесте то да о том водоводу морају мислити други више него сами мјештани Блатнице. Стоји то да има проблема са водоводним цијевима, пројекат није обухватио реконструкцију, али мимо ових пара које су прошле године утрошене, ми смо из редовних буџетских средстава потрошили око 30.000,00 КМ на санације појединих дионица на којима је дошло до прскања цијеви. У неком будућем временском периоду заиста ће бити потребно предуети мјере, с тим да људи из Блатнице треба да имају осјећај да је тај водовод прије свега њима од интереса, а никако некоме другом.“ (...)
Радислав Ђурић – „Kaда су у питању кварови на водозахвату, исти проблем имамо и у Младиковинама, народ се бави сам са собом. Предлагао сам и овим путем опет предлажем, док је водовод у функцији, да се водовод и у Блатници и у Младиковинама преда ПКД „Рад“ а.д. Теслић на управљање, да се поставе бројила и да се вода наплаћује.“

Милован Станковић – „Не може ПКД „Рад“ а.д. Теслић преузети локалне водоводе док се не створе правне претпоставке. Садашњи закон каже да све док има иједан човјек који неће, а прије тога је уложио одређена средства, нема преноса надлежности на градски водовод. Морају се промијенити закони у смислу да натполовична већина одлучује или већина људи која је учествовала у финансирању да може пренијети. Посљедњих година смо уложили силне паре и улажемо и у локалне водоводе по мјесним заједницама и не видим уопште проблем да се паушално, на мјесечном нивоу или на основу потрошене воде плати одређена сума пара. (...) 

Предсједник СО је ставио на гласање Приједлог Плана утрошка средстава од водних накнада за изградњу водних објеката у 2024. години, План је усвојен са:
Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 11. Извјештај о реализацији Плана утрошка средстава од консеционих накнада за 2023. годину;
Како није било пријављених за расправу, предсједник СО је ставио на гласање Извјештај о реализацији Плана утрошка средстава од консеционих накнада за 2023. годину, Извјештај је усвојен са:
Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 12. Приједлог Плана утрошка средстава од концесионе накнаде за 2024. годину;
Пошто није било пријављених за расправу, предсједник СО је ставио на гласање Приједлог Плана утрошка средстава од концесионе накнаде за 2024. годину, План је усвојен са:

Гласање: 17 „ЗА“, 8 „ПРОТИВ“, 0 „УЗДРЖАНИ“.

Ад. 13. Приједлог Програма уређења грађевинског земљишта у 2024. години;
С обзиром на то да није било пријављених за расправу, предсједник СО је ставио на гласање Приједлог Програма уређења грађевинског земљишта у 2024. години, Програм је усвојен са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 14. Приједлог Програма изградње инфраструктуре у 2024. години;
Предсједник СО је обавијестио одборнике да је од стране предлагача пристигао Амандман на Програм изградње инфраструктуре у 2024. години и који је аутоматски постао саставни дио Приједлога Програма:

На основу члана 127. Пословника о раду Скупштине општине Теслић („Службени гласник општине Теслић“, број 4/17), Начелник општине Теслић подноси

АМАНДМАН

У Приједлогу Програма изградње инфраструктуре у 2024. години под тачком III Планирана улагања у табеларном прегледу мијењају се ставке под редним бројем 9. и 20. и гласе:

	9.
	Реконструкција некатегорисаног пута Радешићи – Студенци (дионица дужине 500m, ширине 5м)
	160.000,00


	20.


	Реконструкција некатегорисаног пута у МЗ Студенци (дионица у насељу Црна Ријека, дужине 750 метара, ширине три метра)
	150.000,00


У наведеном Програму под тачком 3. Плаирана улагања у табеларном прегледу додаје се послије ставке 33. нова ставка 34. која гласи:

	34.
	Реконструкција некатегорисаног пута у МЗ Прибинић (дионица Клупе – Усорица, дужине 500m, ширине 3m)
	100.000,00


У тачки III Програма послије ставке 34. због предложене измјене на ставци 20. овог Програма мијења се износ укупних улагања са 3.977.000,00 КМ на 4.027.000,00 КМ.

Образложење

У Приједлогу Програма изградње инфраструктуре у 2024. години под тачком 3. Планирана улагања у табеларном прегледу мијења се ставка под редним бројем 9. у смислу да се планирани износ за Реконструкцију некатегорисаног пута Радешићи – Студенци, од 260.000,00 КМ умањује на 160.000,00 КМ, због техничке грешке у куцању.

У тачки III наведеног Програма додаје се нова ставка 34. као и путна дионица у МЗ Прибинић која је грешком изостављена, те износ од 100.000,00 КМ за наведену путну дионицу, који је грешком био уврштен под ставком 9.

Под тачком III ставка 20. овог Програма увећава се планирана дужина са 500 метара на 750 метара путне дионице и сразмјерно повећању дужине увећава се и вриједност са 100.000,00 КМ на 150.000,00 КМ.

У Приједлогу Програма изградње инфраструктуре у 2024. години под тачком III Планирана улагања у табеларном прегеду додаје се ставка под редним бројем 34. Реконструкција некатегорисаног пута у МЗ Прибинић са планираним износом од 100.000,00 КМ.

Предложеним амандманом због измјене на ставци 20. овог Програма, укупно планирани износ улагања у инфраструктури у 2024. години увећава се за 50.000. КМ и износи 4.027.000,00 КМ.
Александар Шакановић – „Мишљења сам да је Програм доста квалитетно урађен и мислим да је већина најважнијих захтјева са терена испоштовано, бар што се тиче људи који су се обраћали Општинској управи и Одељењу за стамбено-комуналне послове. (...) Такође, у претходном периоду смо имали одређених проблема са извођачима радова и надам се да је тај процес иза нас, а вјерујем да су дошле озбиљне фирме које се баве поготово асфалтирањем путних праваца и који квалитетно раде свој посао. (...) Веома ми је драго и надам се да ћемо имати прилику извршити потпуну реконструкцију јединог градског игралишта у Теслићу. Ако буде све одрађено по пројекту, биће ово један лијеп пројекат и несвакидашње игралиште гдје ћемо моћи да употпуњујемо своје спортско-рекреативне активности. Друга ствар коју сам хтио да нагласим јесте проширење капацитета вртића. Заиста постоје оправдани разлози за тим и имали сте прилику видјети у претходном периоду да постоји велика заинтересованост родитеља који желе да своју дјецу упишу у градски вртић.“
Добрила Дринић Малић – У име Клуба одборника СПС предлажем сљедећи амандман:

АМАНДМАН


У дијелу III планирана улагања у датој табели, Приједлога Програма изградње инфраструктуре у 2024. години, износ средстава од 30.000,00 КМ предвиђен за ставку под редним бројем 30. „Реконструкција дијела локалног пута Жарковина – Витковци (дионица у Жарковини дужине 290m, ширине пет метара), повећава се за 62.000,00 КМ и износи 92.000,00 КМ.

Недостајућа средства обезбиједити са ставке 5 дијела II расположива средства, Средства која ће се обезбиједити из других извора.

Образложење

С обзиром да ова дионица припада локалном путу Жарковина – Витковци, а у претходној години је реконструисан овај дио пута, мишљења смо да овај локални пут представља велики значај становницима мјесних заједница, које гравитирају према Витковцима, а такође тај пут је и повезница Теслића са Станарима, Прњавором и аутопутем и доста наших становника га користи.

Ставка од 30.000,00 КМ није довољна да се тај пут реконструише, а мишљења смо да је износ од 92.000,00 КМ довољан за реконструкцију ове дионице.

Такође сматрамо да реконструкција свих локалних путева треба да има приоритет у односу на некатегорисане путеве, управо због значаја који имају за локално становништво.

Мирослав Липовчић – „У амандману који је предложен од стране предлагача има техничка грешка, па молим да се то исправи. Ради се о реконструкцији некатегорисаног пута у МЗ Прибинић, дионица Рјечица – Усорица, а не како је наведено у амандману (Клупе – Усорица).“
Стојан Смиљанић – „Програмом изградње инфраструктуре у 2024. години и Програмом уређења грађевинског земљишта, када саберемо ова два износа, дођемо до тога да Општина Теслић ове године на инфраструктуру улаже око 4.500.000,00 КМ. Вођено је рачуна и о територијалној заступљености свих подручја Општине Теслић. Свједоци смо да је у претходном временском периоду у централном градском подручју завршени велики пројекти који су финансирани од стране Општине. Потребна је сарадња између Општине Теслић и Владе Републике Српске и да се са тог нивоа издвајају улаже у инфраструктуру Општине Теслић. Био је један приједлог 2017. године и био је обећан износ од 1.000.000,00 КМ за улагање у инфрасруктуру Општине Теслић, чак су биле изабране и путне комуниакције које су требале бити ријешене са овим пројектом, али до реализације истог није никада дошло“.
Миодраг Цвијић – „Драго ми је да су овим програмом обухваћене све мјесне заједнице на Општини Теслић. Посебно бих исказао задовољство што се у програму нашао пут у МЗ Јасеница, на дионици према гробљу дужине 500 метара, ширине три метра и вриједности 100.000,00 КМ. Надам се да ће се ови пројекти успјети реализовати ове године.“
Радислав Ђурић – „Волио бих знати да ли ће се урадити пут у Цвијићима, већ пар година се налази у Програму, али се никада није реализовао. Волио бих да се у приоритете узму пројекти гдје учествује становништво, као што је пут за Николиће и да се то заврши. Обратили су ми се људи са захтјевом да се у Програм уврсти асфалтирање пута у Бардацима дужине 238 метара. Упутили су захтјев према Одјељењу за стамбено-комуналне послове и рекли су да ће становништво учествовати у суфинансирању пројекта. Нисам написао никакав амандман, па ако може да се по том питању направи ситуација и да се људима изађе у сусрет. То није велика инвестиција, а становништво је спремно да учествује у суфинансирању.“
Синиша Гаврић – „У Програму је таксативно наведено преко 30 ставки и када се саберу метри који су планирани да се ураде, то изађе преко 14 километара, а километар асфалта, ако ће се радити по нормалним прописима, шест до седам центиметара дебљине, кошта од 120.000,00 до 140.000,00 КМ, ширине три метра. По цифри од 4.000.000,00 КМ која је предложена може се урадити 30 километара асфалта. Овим Програмом лажете и обмањујете народ, цифре које су наведене немају везе с везом. У претходне три године мандата није асфалтирано 14 километара путева и сигуран сам да се не може стићи урадити до краја године што је Програмом предложено.“
Учешће у расправи у виду реплике су узели одборници: Стојан Смиљанић, Синиша Гаврић, Мирослав Липовчић, Веселин Савковић, Радислав Ђурић, Александар Шакановић
Учешће у расправи у виду кривог навода је узео одборник Синиша Гаврић.

Недељко Керић – „Надам се да ће све бити урађено што је преложено Програмом, јер има пројеката који се кроз програме провлаче три - четири године. Жао ми је што одређени пројекти нису уврштени у Програм, које сам предлагао кроз одборничка питања у више наврата, а везано је уградњу лежећег полицајца на спајању нове заобилазнице и улице од трга. Мјесто је било опасно и прије изградње заобилазнице, сада поготово.“ (...)
Милован Станковић – „Овај Програм смо радили у намјери да у највећој мјери покушамо, као што је био случај и у претходним годинама, да наставимо инвестициони циклус. Локална власт са различитим кулминацијама скупштинске већине од 2012. до 2024. године је врло интензивно радила на инвестиционим активностима. Посебно је важно да истакнем да у овој констелацији односа, гдје имамо веома стабилну скупштинску већину, смо у задње три године направили врло значајне и важне пројекте за грађане Општине Теслић. Драго ми је да у овом Програму имамо обезбијеђених негдје око 300.000,00 КМ донаторских средстава, али ме не радује чињеница што у тим донаторским средствима нема средстава од стране Владе Републике Српске. (...) Амандман од стране Клуба одборника СПС је прихватљив, јер је то резултат техничке грешке и из тих разлога у име предлагача могу рећи да тај амандман може бити саставни дио комплетног Приједлога Програма.
Осврћући се на питање одборника Недељка Керића, предсједник СО је појаснио да је то тема другог Програма. У наредним данима ће се одржати сједница Савјета за безбједност саобраћаја, на којој ће се расправљвати о тим питањима.
Учешће у расправи у виду реплике су учествовали одборници Синиша Гаврић и Александар Шакановић. 

Предсједник СО је ставио на гласање Приједлог Програма изградње инфраструктуре у 2024. години, Програм је усвојен са:

Гласање: 16 „ЗА“, 0 „ПРОТИВ“, 7 „УЗДРЖАНИ“.

Предсједник СО је најавио паузу од 10 минута. (12:34)

Ад. 15. Извјештај о реализацији активности из Акционог плана за реализа-цију стратешких циљева Омладинске политике општине Теслић за 2023. годину;
Тања Маркочевић – „Похвалне су активности Одјељења за друштвене дјелатности у вези са спортом и омладинским активизмом. Код здравствене и социјалне заштите под тачком 1.1.2. стоји: Проводити редовне специјалистичке прегледе ученика у основним и средњим школама: код стоматолога, кардиолога, ортопеда, дерматолога и офтамолога. Предлажемо да убудуће уведете и прегледе логопеда, бар за ученике од првог до четвртог разреда. У области социјалне заштите, предлажем да размишљате у правцу развоја услуга подршке за самостални живот. Лично бих поставила сљедеће питање: У Ивјештају је наведено да сте у области социјале заштите реализовали оснивање брачног савјетовалишта у сарадњи са ЈУ Центар за социјални рад. Занима ме гдје се то савјетовалиште налази и ко проводи услуге савјетовања, да ли неки терапеут из области породичних односа или је нешто друго у питању?“
Веселин Савковић – „Синоћ сам добио један податак да се регионална такмичења у спортским активностим основних школа неће одржавати из разлога што организатор нема новчаних средстава, а организатор је Министарство просвјете. Џаба се ми овдје 'упињемо' ако ће се такве ствари наставити дешавати.“
Миодраг Цвијић – „Ово је сјајан и веома темељит Извјештај и похвалио бих начелника Одјељења за друштвене дјелатности који води рачуна о бризи младих на подручју Општине Теслић, окупља младе људе, рјешава њихове проблеме, даје им подршку кроз разне пројекте и покушава младе да усмјери на прави пут.“
Душко Стојановић – „Примјерене су сугестије одборнице Тање Маркочевић када је у питању увођење прегледа логопеда од првог до четвртог разреда и услуга подршке за самосталан живот. Када је у питању савјетовалиште за брак и породицу, Одјељење за друштвене дјелатности реализује одређене активности заједно са другим јавним институцијама (Центар за социјални рад, Црвени крст) и претпостављам да је ово процедурална ствар и да се то дешава.“
Предсједник СО је ставио на гласање Ивјештај о реализацији активности из Акционог плана за реализацију стратешких циљева Омладинске политике општине Теслић за 2023. годину, Извјештај је усвојен са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 16. Приједлог Акционог плана за реализацију стратешких циљева Омла-динске политике општине Теслић за 2024. годину;
С обзиром на то да није било пријављених за расправу, предсједник СО је ставио на гласање Приједлог Акционог плана за реализацију стратешких циљева Омла-динске политике општине Теслић за 2024. годину, Акциони план је усвојен са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 17. Приједлог Програма израде просторно - планске документације у 2024. години;
Синиша Гаврић – „Овдје видимо код спроведбених докумената просторног пакнирања да је предвиђено 19 ставки, од тога је 15 у току поступка прибављања провођења јавних набавки. Само су за четири ставке изабрани понуђачи. Програм се преписјуе из године у годину и по њима се ништа не уради. Уради се у граду, гдје треба у насељима индивидуалног карактера и ондје гдје се купе два плаца и направи стамбена зграда, то се експресно одради. На мјестима гдје људи имају проблем, примјера ради на избјегличким насељима, овакав Програм имамо већ три године.“
Никола Стокић – „Приједлог Програма израде просторно - планске документације у 2024. години јесте план гдје су побројани сви плански акти који су започети. Најважније је да је Урбанистички план као главни акт при крају са израдом. Наравно да је приоритет у граду у односу на периферне дијелове да се одређене ствари раде и наша је обавеза да имамо регулационе планове за све оно што је урбана зона. Приче око избјегличких насеља неће ријешити питање избјегличка насеља регулациони план, него издвајање и рјешавање имовинских односа, а регулациони планови ће пратити рјешавања.“
Предсједник СО је ставио на гласање Приједлог Програма израде просторно - планске документације у 2024. години, Програм је усвојен са:
Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 18. Извјештај о раду Скупштине општине Теслић и сталних радних тијела за период I-XII 2023. године;
Како није било пријављених за расправу, предсједник СО је ставио на гласање Извјештај о раду Скупштине општине Теслић и сталних радних тијела за период I-XII 2023. године, Извјештај је усвојен са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 20. Приједлог Одлуке о утврђивању просјечне коначне грађевинске цијене једног квадратног метра корисне површине стамбеног и пословног простора из 2023. године;

Уводно излагање је изнио Никола Стокић, начелник Одјељења за просторно уређење.

Пошто није било пријављених за расправу, предсједник СО је ставио на гласање Приједлог Одлуке о утврђивању просјечне коначне грађевинске цијене једног квадратног метра корисне површине стамбеног и пословног простора из 2023. године, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 21. Приједлог Одлуке о утврђивању просјечно остварене накнаде за трошкове уређења градског грађевинског земљишта, за 2024. годину; 
С обзиром на то да није било пријављених за расправу, предсједник СО је ставио на гласање Приједлог Одлуке о утврђивању просјечно остварене накнаде за трошкове уређења градског грађевинског земљишта, за 2024. годину, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 22. Приједлог Одлуке о утврђивању просјечно остварених јединичних цијена радова комуналне и друге јавне инфраструктуре;
Како није било пријављених за расправу, предсједник СО је ставио на гласање Приједлог Одлуке о утврђивању просјечно остварених јединичних цијена радова комуналне и друге јавне инфраструктуре, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ“.

Ад. 23. Приједлог Одлуке о утврђивању просјечно остварене цијене трошкова припремања градског грађевинског земљишта, за 2024. годину;
Пошто није било пријављених за расправу, предсједник СО је ставио на гласање Приједлог Одлуке о утврђивању просјечно остварене цијене трошкова припремања градског грађевинског земљишта, за 2024. годину, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ.

Ад. 24. Приједлог Одлуке о измјени Одлуке о начину и условима продаје градског грађевинског земљишта непосредном погодбом на локалитету Кнежпоље;
С обзиром на то да није било пријављених за расправу, предсједник СО је ставио на гласање Приједлог Одлуке о измјени Одлуке о начину и условима продаје градског грађевинског земљишта непосредном погодбом на локалитету Кнежпоље, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ.

Ад. 25. Приједлог Одлуке о мрежи здравствених услуга на подручју општине Теслић;
Синиша Гаврић – „Као лаику није ми јасно какве услуге дају специјалистички центри? Због чега нису наведени? То кажем из разлога и тражим да ми предлагач објасни да ли сад у наредних пет година, ако би се неко јавио да отвори неку специјалистичку установу, нову ординацију, то не може урадити зато што сте ви одлучили да су то те установе и у наредних пет година ми нећемо имати друге. Јасно ми је да је свака одлука подложна промјенама, али је из овог текста то баш неразумљиво. Да би неко отворио здравствену установу на подручју Општине Теслић, требаће поднијети захтјев и не знам како ћете се опходити према том захтјеву.“
Драженко Вуковић – „Слажем се са одборником Синишом Гаврићем и да је ово све невјешто написано, да се то можда мисли само на примарни вид здравствене заштите на Ошштини Теслић. Иако у Приједлогу Одлуке није све јасно прецизирано и дефинисано, мислим да се за отварање нових здравствених установа не би требало спорити, али се то из овог документа не види.“
Стојан Смиљанић – „Општина Теслић даје Министарству здравља и социјалне заштите појашњење шта је све доступно од здравствених услуга кроз наведене здравствене установе становништву Општине Теслић. Минстарство кроз ову одлуку баш уређује у потпуности да се зна шта је у појединој Општини доступно и на основу тога ће правити даље иструкције по захтјевима појединаца везано за отварање нових здравстевних установа. Ово не блокира развој здравства на Општини Теслић, једино ако буде неко гашење, можда ће гашење и изостављање из ове Одлуке у наредних пет година, али ни у једном моменту не ствара проблем ономе ко буде планирао отварање нове здравствене установе. Само је циљ Министарства да кроз ову Одлуку има јасна сазнања на простору које општине има шта од здравствених установа и здравствених услуга које пружају становништву поједине општине.“
Недељко Керић – „Чињеница је да је циљ ове приче да се унаприједи здравствени систем, односно да се побољша здравствено стање свих становника. Мало је штуро и невјешто написано и нисам знао да ли искључује могућност да добијамо нове амбуланте, нове здравствене центре који би сигурно допринијели квалитету, јер је конкуренција увијек здрава и увијек потребна.“
Младен Ђурић – „Ово је један нови појам који се појављује и прошле године је наметнуто свим локалним заједницама да по Закону о здравственој заштити донесе један пресјек свих здравствених установа које тренутно раде и које су актуелне на одређеном локалитету, па смо и ми кроз Одбор за здравство то урадили. Одбор за здравсто чине сви људи који се на неки начин наслањају на здравствени сектор, има ту и одборника, људи запослених у приватном сектору, власника различитих здравствених установа. Наш је став био да створимо услове свима да се само фактички именују оне здравствене установе које функционишу на територији Општине Теслић. Шта ради нека здравствена установа, који је њен опис дјелатности и када ће она бити отворена или затворена, то не ради Општина Теслић и ниједна локална заједница. То ради искључиво Министарство здравља и социјалне заштите.“ (...)
Предсједник СО ставио на гласање Приједлог Одлуке о мрежи здравствених услуга на подручју општине Теслић, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ.
Ад. 26. Приједлог Одлуке о утврђивању економске цијене услуга Јавне предшколске установе Дјечји вртић ,,Палчић“ Теслић за 2024. годину;
Александар Шакановић – „Када је у питању цијена услуга ЈПУ Дјечју вртић „Палчић“ Теслић, мало је већа у односу на градске вртиће у другим локалним заједницама, првенствено због тога што су родитељи дјеце ослобођени плаћања по разним основама. Примјера ради, ако из исте породице има троје дјеце у вртићу, за треће дијете се не плаћа вртић, као и за четврто дијете, такође ослобођени плаћања су и дјеца са старатељством, дјеца са сметњама у развоју, ако дијете не похађа вртић нпр 15 дана, смањују се трошкови." 
Предсједник СО је ставио на гласање Приједлог Одлуке о утврђивању економске цијене услуга Јавне предшколске установе Дјечји вртић ,,Палчић“ Теслић за 2024. годину, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ.

Ад. 27. Приједлог Закључка о давању сагласности за промјену цијене комуналних услуга одвоза комуналног отпада;
Уводно излагање је изнијела Добрила Дринић Малић, директор КП „Комуналац“ а.д. Теслић и констатовала је да се као одборник изузима од гласања поводом ове тачке дневног реда.
Пошто није било пријављених за расправу, предсједник СО је ставио на гласање Приједлог Закључка о давању сагласности за промјену цијене комуналних услуга одвоза комуналног отпада, Закључак је усвојен са:

Гласање: 15 „ЗА“, 8 „ПРОТИВ“, 0 „УЗДРЖАНИ, један одборник није гласао.
Ад. 28. Кадровска питања:

а) Приједлог Рјешења о разрјешењу члана Комисије за заштиту околине, културног и природног насљеђа;
С обзиром на то да није било пријављених за расправу, предсједник СО је ставио на гласање Приједлог Рјешења о разрјешењу члана Комисије за заштиту околине, културног и природног насљеђа, Рјешење је усвојено са:

Гласање: ЈЕДНОГЛАСНО „ЗА“.

б) Приједлог Рјешења о именовању члана Комисије за заштиту околине, културног и природног насљеђа; 
Александар Шакановић – „Комисија за изборе, именовања и мандатна питања је засједала у четверочланом саставу, а одсутан је био Рамо Топовчић. Приједлог за именовање члана Комисије за заштиту околине, културног и природног насљеђа је Тања Маркочевић и по том питању се Комисија за изборе, именовања и мандатна питања изјаснила на сљедећи начин:

Гласање: ЈЕДНОГЛАСНО „ЗА“ (четири члана).

Како није било пријављених за расправу, предсједник СО је ставио на гласање Приједлог Рјешења о именовању члана Комисије за заштиту околине, културног и природног насљеђа, Рјешење је једногласно усвојено:

Гласање: ЈЕДНОГЛАСНО „ЗА“.

Ад. 29. Одборничка питања:
Миодраг Цвијић – Поставио је два одборничка питања:

„Занима ме до које мјере су надлежни дошли када су у питању пси луталице, јер за вријеме наставе и за вријеме великог и малог одмора пси луталице се окупљају испред школе, зато што их ђаци хране са остацима хране и праве нам проблем. Замолио бих да се о томе мало поведе рачуна.“
„У улици Краља Петра бб, на дионици пута заобилазнице у правцу према Руднику, на локацији раскрснице код предузећа ПКД „Рад“ а.д. Теслић и трговине Васке, у току једног мјесеца се деси просјечно пет саобраћајних несрећа. Разлог је брза вожња и непрегледан пут. Предлажем да се на том дијелу постави лежећи полицајац или вибрационе траке, које су биле постављене прије реконстукције пута према Руднику.“ 
Ад. 30. Разно – Није ништа предвиђено.
Како је у потпуности исцрпљен дневни ред за ХXX редовну сједницу, предсједник СО је исту закључио у 13:35 часова.

НАПОМЕНА: Саставни дио овог Извода из записника је тонски снимак са ХXX редовне сједнице Скупштине општине Теслић, одржане 19.02.2024. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

